Dytter kona ned på togsporet

(VG Nett) En overvåkningsvideo fra en togstasjon i Sverige viser hvordan en mann plutselig får raseriutbrudd og dytter sin kone over plattformskanten.

Jorid Nordmelan

16. mars 2013

Artikkelen er over syv år gammel

Kvinnen faller hardt, slår hodet mot den ene skinnegangen og blir liggende der.

Mannen tusler så rolig videre.

Hendelsen skjedde for omtrent en måneds tid siden i Solna utenfor Stockholm, og mannen har siden forklart i avhør at han ikke berørte kvinnen - på tross av at vitner har forklart at de så ham dytte henne.

Overvåkningsvideoen som nå er sluppet fjerner all tvil.

Beruset

På filmen kan man se at mannen først sparker mot en plastpose kona holder i, før han plutselig dytter henne hardt slik at hun faller ned på togsporet.

Kvinnen ble reddet av et par ungdommer som hjalp henne opp fra sporet før neste tog kom, og hun ble kjørt direkte til sykehus.

Både kvinnen og mannen skal ha vært beruset da dette skjedde. Ifølge mannens forklaring skal de to ha drukket én liter vodka, 15 øl, noen cider og litt til før hendelsen inntraff.

Det er uvisst hvordan det går med kvinnen, men hun overlevde hendelsen.

Mann drept i USA

Andre har ikke vært like heldige. I desember i fjor ble en mann som forsøkte å bryte opp en krangel på en undergrunnsstasjon i New York dyttet ned på togskinnene, hvor han ble påkjørt av et tog og drept.

Hendelsen føyde seg inn i en rekke av hendelser hvor tilsynelatende tilfeldige personer i USA blir kastet ut på togskinnene. New York Post publiserte et bilde av mannen like før han ble truffet av toget.

Det utløste en debatt om god presseskikk i USA.

Selv etter at en mann ble drept har folk blitt dyttet ut ned på jernbanespor i USA. I januar ble for eksempel en kvinne dratt etter beina og kastet ut på skinnene etter at gjerningsmannen hadde spurt henne om han kunne låne en lighter.

Mann falt ned på jernbanesporet - ble ranet

Hendelser som dette er heller ikke ukjent i Sverige. I september i fjor ble en overvåkningsvideo kjent gjennom programmet «Efterlyst» på svensk TV 3, hvor en mann plutselig faller ned på jernbanesporet og blir liggende der.

En mann hopper så ned til ham - ikke for å hjelpe ham opp - men for å rane ham.

Ransmannen går rolig videre etterpå, og mannen som ligger igjen blir påkjørt av toget. Heldigvis overlever han.

Videoen førte til flere rasende reaksjoner i Sverige, og satte blant annet i gang en debatt om hvorvidt det burde finnes en lov som gjør det straffbart å ikke redde et menneske i livsfare.

Se flere videoer av mennesker som har falt ned på jernbaneskinnene her:

Publisert: 16.03.13 kl. 14:00

Mer om Sverige